Den nordjyske folketingspolitiker Preben Bang Henriksen, der er retsordfører for Venstre, opfordrer nu justitsminister Nick Hækkerup (S) til at kigge nærmere på nærpolitistationerne i et forsøg på at øge trygheden i nattelivet. Preben Bang Henriksen mener, at nærpolitistationerne giver falsk tryghed, da deres åbningstider ikke matcher behovet for at være til stede i nattelivet. -  Nærpolitistationerne lukker klokken 15, så det hjælper ikke på trygheden om natten, lyder det fra Preben Bang Henriksen. Han stillede onsdag spørgsmål i folketingssalen til Nick Hækkerup om, hvilke initiativer der skal tages, så unge kan færdes om natten uden at risikere at blive overfaldet eller udsat for anden form for kriminalitet. Uholdbar situation Med baggrund i de to tragiske sager fra Aalborg om Mia Skadhauge Stevn, der blev samlet op af en bil på Vesterbro og efterfølgende blev fundet dræbt, og Oliver Ibæk Lund, der efter en bytur faldt i Limfjorden og formodes druknet, ønsker Preben Bang Henriksen flere betjente i nattelivet. Og de kan ifølge den nordjyske folketingspolitiker blandt andet tages fra de 20 nærpolitistationer, der er blevet etableret rundt omkring i landet. - Jeg er nødt til at opfordre justitsministeren til at flytte personale fra nærpolitistationerne og over i vogne, der kan patruljere også om natten i de her tider, hvor det er så usikkert at gå hjem, siger Preben Bang Henriksen. Nærpolitistationerne skal have det nære kendskab Justitsmininister Nick Hækkerup svarede Preben Bang Henriksen i Folketingssalen, at godt nok lukker nærpolitistationerne allerede klokken 15, men betjentene har stadigvæk 37 timer om ugen, som skal afvikles, så det er op til den enkelte nærpolitistation at bruge betjentene på andre tidspunkter og steder. - Nærpolitistationerne skal sørge for at måle, hvor man skal være til stede. Er det ved sommerfesten, eller når julebryggen kommer på gaden, eller hvad det nu må være. Nærpolitistationerne skal netop have det nære kendskab, siger Nick Hækkerup. Tryghedspakke med nye forslag Han henviste til den nye tryghedspakke, som blandt andet indeholder forslag om, at serveringssteder i nattelivszoner skal have mindst en dørmand i nattetimerne, og at i de samme zoner må detailhandlen ikke sælge alkohol i nattetimerne. - Det er nogle spørgsmål, som vi skal diskutere. Jeg er helt med på de forfærdelige forhold, som vi har set i Aalborg, som efter min mening kun er med til at gøre de her ting endnu mere påkrævet, siger Nick Hækkerup.

Referat:
Retsordfører Preben Bang Henriksen (V) opfordrer justitsminister Nick Hækkerup (S) til at sikre flere patruljer på gaden om natten, så især unge kan færdes sikkert.